- Niokuna sina
- <
- 18
- >

18
Babylon moi kekevata uyo
1 Mina usi naivo naivo vima yokoi vava tora nufa omari gutuna deyo ma veyaka. Ini vabara yaku kono fafau kikigamo. 2 Resi goroka tora dudu raka niyo: “Babylon taoni tora yareyo ma moi kekevata uyo! Bi Bodaka amena sana, vima no, kino erena ma gubuyo redo tuma dona nadina kino tau noibanu di amena sana niyo.✡Is 13.21; 21.9; Jer 50.39; 51.8; Rev 14.8 3 Adina gagani gagani vene tau vanu ini koa rena di ura rena waini irigamadi. Ye kono di kini inasa koa regamadi; ma kono di voi regasa sero rededi vene bi gugura tau gade nufa nigamadi, mina rema di roaita bi gugura tau gade gade ura regamo dada.”✡Is 23.17; Jer 51.7
4 Kamini oma gutuna goroka yokoi niyo ma neideyaka:✡Is 48.20; Jer 50.8; 51.6, 45
“Nai vene, mina rema feresi yakufo!
Ini vegu no kaiba resi regedi baebu;
mina beika baika no iniye ina rofu ya vene ka bedakai moigedi baebu!
5 Adina ini vegu no fafau fafau kaukau rei bosi oma baku reyadi,✡Gen 18.20–21; Jer 51.9
ma Sei yaku ini mokena rorobo de vegu mina mokedo.
6 Amiye*Amiye; bura bedakai Ya nufa. maro kana ka mafa;✡Ps 137.8; Jer 50.29
ini vegu dada moi dairisi ini obini fafau uru remanu mafa.
Resi beika ini biyori moi fui reyo,
bi uru remanu ina rofu moi fui resi mafa.
7 Iniye ni-ika regasa gugura tau gade gade nufa ma koa rena vegu amegamo kana,
ye makai kana esika esika ma toe mafa.✡Is 47.7–9
Adina ini uka mekori ina kaya nido:
‘Na bi kuini kana ameida mini!
Na bi diya rema obu,
ma guruo toga toga de regida!’
8 Mina dada meda yokoiri, bi beika baika no iniye ina fafau ogau nigedi—
mina bi muyena, guruo ma adabo rauna.
Ye ita dudu ori kamu rego,
Varika amiye Sei, kaere mina rema kota reyo, bi yeiva iniye dada.”
9 Ma kono di kini, kaere mina remasa koa resi gugura tau gade gade nufa amegamadi, ini ori kamu redo iroka vegasa ina dada isaka nisi guruo regedi.✡Ezek 26.16–17 10 Ini esika esika moina rofu ori regedi, ye gaima gutuna are resi nigedi, “Gokai mina taoni tora ma yeiva Babylon rofu iriyeduka resifa! Meda nemoko yokoi makari ya kota reyo dada!”
11 Kono di voi regasa sero rededi vene bi ina dada isaka nisi guruo reyadi, amiye yokoi yaku dudusa ini gugura voi rena de redo dada;✡Ezek 27.31, 36 12 mina gugura bi goro, siriva, fore buni buni, kofu, varuka guta iniye, varuka purple, koikima maena dudu riyadi varuka guta, varuka kaka, sisika buni yabo bouna bouna tau noibanu, elephant gade dudu riyo beika baika bouna bouna tau noibanu, yabo dudu riyo beika baika davana tora nufa tau noibanu, auri roka bronze, auri, fore buni roka marble,✡Ezek 27.12, 13, 22 13 yabo ro sisika buni nufa roka cinnamon,†cinnamon: Mina bi safi safi ma ini davana bi tora iniye. Digasa moi fui resi amiye di ada moi rausi regamadi. ada iye diga, sisika buni, sisika buni yabo muramura roka myrrh, sisika buni yabo ena roka frankincense, waini, diga, farava buni, witi, boromakau, mamoe, hosi, kariota ma moimai rei tavoi rededi vene ka. 14 Kamini niyadi, “Ye beika yi uka yaku ura reyo, mina bi ya rofu roro niyadi. Ma yi gugura tau gade gade ma ini vabara bi ya rofu afu niyadi ma dudusa baku de regiya!” 15 Mina gugura voi regasa sero rededi vene, kaere yaku mina rema dada gugura tau gade nufa niyadi, bi gaima gutunari are resi, ini esika esika moina ori rededi dada, bi isaka nisi guruo resi✡Ezek 27.31, 36 16 nigedi, “Gokai mina taoni tora rofu iriyeduka resifa! Varuka guta iniye, purple, kaka ma goro kana kamanika redo farasi varuka, fore buni buni ma kofu nufa iniye moi fono regamo! 17 Adina meda nemoko yokoi makari mina gugura tau gade gade moi kekevata uyo!”✡Is 23.14; Ezek 27.26–30
Ye sisima tari rededi vene noibanu, sisimari keu risi didedi vene noibanu, sisimari moimai rededi vene, ma davarari digasa gugura voi regasa sero rededi vene noibanu bi gaimari maka are resi 18 ini vaido iroka vegasa raka nisi niyadi: “Taoni tora yokoi bi mina taoni tora kana de!”✡Ezek 27.32 19 Resi budoka moisi ini adari yousi raka nigasa isaka nisi guruo resi niyadi, “Mina taoni tora rofu iriyeduka resifa! Sisima davarari nufa vene ini gugura tau gade gade dudu ka gugura tau gade nufa niyadi, idu meda nemoko yokoi makari moi kekevata uyo!”✡Ezek 27.30–34
20 Oma, Sei di vene,‡Sei di vene; bura bedakai mina ago nufa de. nifeidena vene ma Sei di ago nidedi vene ina dada ada refa, adina Sei yaku ya rofu ina kota reyo.✡Deut 32.43; Jer 51.48
21 Kamini yeiva nufa naivo naivo vima yokoi yaku witi foyoma rena kana, fore tora moi odoro resi davara ideri younegasa niyo, “Mina Babylon taoni tora mina fore kana you nego ma dudusa de baku regedi.✡Jer 51.63–64; Ezek 26.21 22 Ma yi fogori yabo feya gita asini udedi vene, yauta nidedi vene, bibo udedi vene ma kibi udedi vene di kukuroka bi dudusa de neidebigedi; ma yi fogori moimai idana idana diba nidedi vene noibanu bi dudusa de baku regedi; ma yi fogori witi foyoma rena fore di kukuroka bi dudusa de neidegedi!✡Ezek 26.13; Is 24.8✡Jer 7.34; 25.10 23 Kamini yi fogori ramefa di vabara dudusa de kikibigo; ma yi fogori rema mego amiye ma ini rema di goroka dudusa de neidebigedi, adina yi yaumana dudu gagani gagani vene noibanu eru regamo, ye yi gugura voi regasa sero reyadi vene bi kono di vene tora mini!”
24 Ye ini fogori Sei di ago nidedi vene, Sei di vene ma konori umuyegamadi vene tau noibanu di dava veitao reyadi.✡Jer 51.49

- Niokuna sina
- <
- 18
- >

✡18:2: Is 13.21; 21.9; Jer 50.39; 51.8; Rev 14.8

✡18:3: Is 23.17; Jer 51.7

✡18:4: Is 48.20; Jer 50.8; 51.6, 45

✡18:5: Gen 18.20–21; Jer 51.9

*18:6: Amiye; bura bedakai Ya nufa.

✡18:6: Ps 137.8; Jer 50.29

✡18:7: Is 47.7–9

✡18:9: Ezek 26.16–17

✡18:11: Ezek 27.31, 36

✡18:12: Ezek 27.12, 13, 22

†18:13: cinnamon: Mina bi safi safi ma ini davana bi tora iniye. Digasa moi fui resi amiye di ada moi rausi regamadi.

✡18:15: Ezek 27.31, 36

✡18:17: Is 23.14; Ezek 27.26–30

✡18:18: Ezek 27.32

✡18:19: Ezek 27.30–34

‡18:20: Sei di vene; bura bedakai mina ago nufa de.

✡18:20: Deut 32.43; Jer 51.48

✡18:21: Jer 51.63–64; Ezek 26.21

✡18:22: Ezek 26.13; Is 24.8

✡18:22: Jer 7.34; 25.10

✡18:24: Jer 51.49

© 2011-2016 Wycliffe Bible Translators, Inc.