- Luke
- <
- 21
- >

21
Obu di fore mana
(Mk 12.41–44)
1 Kamini Iesu yaku ne odoro resi bi gugura tau vene yaku Sei nivakena yava di fore aena mauari ini fore aegamadi mina vegamo. 2 Ma obu irava bi fore keika keika remanu aeyo ma vesi 3 niyo, “Rama ya nida, mina gugura de nufa obu irava bi tora iniye aeyo, ma mina amiye tau yaku aeyadi bi ebu reyo. 4 Adina mina vene yaku fore tora tora ini gugura tau fafau*Bura bedakai ka Sei rofu nufa. aeyadi, idu mina rema ini gugura nufa de bi, ini tora noibanu aeyo; mina bi ini fafau ameibobigo gugura.”
Iesu yaku Sei nivakena yava ukero vau rena di ago niyo
(Mt 24.1–2; Mk 13.1–2)
5 Kamini ini usi dina vene be yaku Sei nivakena yava fore buni buni dudu risi Sei rofu moi aegedi gugura buni tau reyadi nidodi regamadiri, Iesu yaku bi kamini niyo, 6 “Gua beika tau vededi—bi ini ari yokoi baego mironi, mina fore fafau fafau yokoi de amegedi; mina tau gade varadaugedi.”
Toe ma esika esika
(Mt 24.3–14; Mk 13.3–13)
7 Kamini nikaiteyadi, “Oteimana amiye, mina bi goivaka vata nigedi? Ma ini rebe bi gokai mina vata nigedi?”
8 Ma niyo, “Nari rei mona refa; yokoi yaku ga ya eru reyaine. Ini adina amiye tau gade nai roka dudu baesi iniye nikake regedi, ‘Na bi Keriso!’ ma ‘Ari rama bi bae okiyo mini!’†Bura bedakai ka Mina dada... nufa. Ina vene usi ga difa. 9 Idu iya rena ma gavamani fafau ruda rena ago neidegediri, mina yaku yi uka ga dadiyaine. Adina mina kana bi ouresi vata niyaine, idu ari metona bi evade baena kode.”
10 Resi ka niyo, “Gagani tora iniye iniye ma ourefeidena vene iniye iniye ruda regedi.” 11 Gagani bedakairi, bi kono yagayaga regedi ma adabo ma orefadedi gauka ogau nigedi; ma ori rena beika baika ma rebe tora tora omari ka ogau nigedi. 12 Idu mina beika tau vata nina koderi, bi ya moisi esika esika masi usa usa yavari ma diburari ya kota reyainedi, kini ma gavana di nemokori nai roka dada ya afei bogedi. 13 Mina bi yi ari buni mini amiye di nemokori nai ago ninegau regedi. 14 Mina dada gokai ina vene di ago dairi magedi bi mokena moina ga refa,✡Lk 12.11–12 15 adina na yaku ago ma mokena tora ya magida. Ye yi tuma vene tau bi yi ago kebi rina anua regedi. 16 Ye yi nono baba, yi dubuiyaka, yi usika ourena, ma yi asiyaka yaku ka ya siri resi tourage resi ya umuyegedi. 17 Ma amiye tau gade yaku nai roka dada ya gubuyo regedi. 18 Idu yi ada iye yokoi maka kava mina ka de rerevaida ni digo. 19 Yi are rei gira rena dudu ya kaya moi vegu rigedi.
Iesu yaku Jerusalem ukero vau rena di ago niyo
(Mt 24.15–28; Mk 13.14–23)
20 “Iya rededi vene yaku Jerusalem baesi buru ri deyo regedi vegediri, bi mokefa mina taoni bi evade ukero vau regedi. 21 Mina ariri, ya kaere Judea gaganiri, bi omuna rofu ori difa, ma kaere taoni ideri bi feresi ori difa, ma ya kaere taoni etofaro bi ga dui refa. 22 Adina mina meda bi ‘Kaunava vata nigo meda’, ye vegu tau rofu bura reyadi baesi rama aegedi.✡Hos 9.7 23 Mirona ituari, mina vegu no vata nigori, nono kaere bi rivo nufa ma nono ini mida susu irido ina fafau bi no iniye iniye! Adina bi esika esika tora gade iniye mina kono fafau vata nigo, ma Sei di kaunava mina vene fafau yarei dego. 24 Ma be vene bi bainasi dudu umuyegedi, ma be bi vegu moisi gagani gagani vene tauri moi digedi. Tutubena idana vene be yaku Jerusalem ri okisi ina vene rofu etei rigedi bogo ini ari bae koina nigo mamo.
Amiye di mida di dena
(Mt 24.29–31; Mk 13.24–27)
25 “Ye meda, eyo ma iya rofu bi de vena rebe mina ogau nigedi. Ma davara ini koru yeiva odoro dadisi kukuroka rebigo mina neidegori, bi gagani gagani vene tau mina kono tora fafau amededi, bi mokena forovai resi ori no iniye nigedi.✡Is 13.10; Ezek 32.7; Joel 2.31; Rev 6.12–13 26 Beika vegu mina kono tora noibanu fafau vata nigedi rofu nari regediri, bi amiye yaku ori dudu muyei tamatama regedi. Adina bi omari ini vava amededi mina ka moi tururu regedi. 27 Mina usi, amiye yaku Amiye di mida seuyari vava ma vabara tora nufari debigo mina vegedi.✡Dan 7.13; Rev 1.7 28 Mina reremama vata nigi kora regori, bi dadi are resi ne odoro rifa, adina Sei ya moi vegu rigo di meda bi baesi negau niyo mini.”
Fuka yabo di oteimana ago
(Mt 24.32–35; Mk 13.28–31)
29 Resi mokena ago yokoi niyo: “Fuka yabo ma yabo tau vesi mokefa. 30 Ini iye imu regori, bi ya diba nigedi amona bi bae negau nido. 31 Mina dada, mina ogau nibigedi ma vegediri, bi ya ya diba Sei di ourefeidena amena sana di ari bi negau nigi rego.
32 “Rama ya nida, gua ari amededi vene bi muyei vau rena koderi, bogo mina beika baika tau gade vata nigedi mamo. 33 Oma ma kono bi roro nigedi, idu nai ago bi roro de nigo.
Nari rei mona refa!
34 “Ya kaya nari rei mona refa! Iruku ma koru gira rofu dadaga ga refa. Yi vegu di toe di mokena tau yaku ya moi forovai ga reyaine. De bi, mina meda bae evade iruruka regori, tururu regedi baebu ya bi ivota ideri ya moi gira regedi kana. 35 Adina mina meda bi kono tora noibanu vene tau rofu baesi ogau nigo. 36 Mina dada ari neinei nari regasa usa usa nifa, ya bi yeiva moisi beika tau vata nigo mina rofu ebu regi Amiye di mida di nemokori are regedi.”
37 Ari neinei Iesu bi Sei nivakena yavari amiye oteimagamo. Idu urusa nigamori, bi dadisi Olive yabo di omuna ikari bosi amegamo.✡Lk 19.47 38 Ari uvegamori, bi amiye tau bosi Sei nivakena yavari ini ago nigo mina neidegi egogo regamadi.

- Luke
- <
- 21
- >

*21:4: Bura bedakai ka Sei rofu nufa.

†21:8: Bura bedakai ka Mina dada... nufa.

✡21:14: Lk 12.11–12

✡21:22: Hos 9.7

✡21:25: Is 13.10; Ezek 32.7; Joel 2.31; Rev 6.12–13

✡21:27: Dan 7.13; Rev 1.7

✡21:37: Lk 19.47

© 2011-2016 Wycliffe Bible Translators, Inc.