- Matthew
- <
- 21
- >

21
Iesu kini kana Jerusalem ri dui reyo
(Mk 11.1–11; Lk 19.28–40; Jn 12.12–19)
1 Kamini Jerusalem ri bae ekaira resi Bethphage,*Bethphage; bura bedakai Bethsphage nufa. Olive yabo di omuna adinari boyadiri, Iesu bi ini usi dina amiye remanu nifeidesi 2 niyo, “Rautu yokoi yi buda rofu boi nefa. Mina sanari evade boi okigasa donkey ini midasa ukita riyadi baku regedi. Younesi na rofu moi bae defa. 3 Ye amiye yokoi yaku ago ya nigo vonisi, bi nifa, ‘Varika amiye yaku ura redo’; ma minari evade nifeidego.”
4 Mina†Bura bedakai ka tau nufa. vata niyo, bi beika Sei di ago niyo amiye yaku niyo bi bae rama aeyo:
5 “Zion di vefa nifa,✡Zech 9.9
Vefa, yi kini ya rofu baedo!
Ave nisi donkey fafau
ma ini rumana mida fafau amesi baedo mini.”
6 Ye ini usi dina vene feresi niyo kana reyadi: 7 donkey ini midasa moi bosi ini fafau rina varuka fafau youyadi ma Iesu keu riyo. 8 Ma amiye tau gade gade yaku ini fafau rina varuka idau ibu reyadi ma be bi yabo teteka nugasi idau ibu reyadi. 9 Kamini amiye tau gade fogori be bi ouregamadi ma be bi usi digamadi ma raka nigamadi, “David di tutubena di roka moi odoro ri!‡roka moi odoro ri: Greek agori mina bi hosanna. Sei buni tora gade mado, kaere bi Varika amiye di rokari baedo! Sei oma odoro iniyeri di roka moi odoro ri!”✡Ps 118.25, 26
10 Mina usi Jerusalem ri okiyo ma taoni vene noibanu bi kenoka resi nikaiteyadi, “Mina bi kaere?”
11 Ye mina amiye tau gade yaku niyadi, “Mina bi Iesu, Sei di ago niyo amiye Nazareth taoni Galilee gagani rofu.”
Iesu yaku Sei nivakena yavari boyo
(Mk 11.15–19; Lk 19.45–48; Jn 2.13–22)
12 Kamini bi Sei nivakena yava dui resi bi sero rena vene ma voi rena vene tau gade umeki rei feideyo. Fore senesi rena vene di teiboro ma pune erena sero rena vene di amena fata moi evairo reyo. 13 Resi niyo, “Sena bura reyo, ‘Nai yava bi usa usa nina yava vo nigedi,’ idu ya vene yaku duma duma vene di sui nina yava kana reyadi!”✡Is 56.7; Jer 7.11
14 Ye Sei nivakena yavari ne taufa ma yuka no vene ina rofu baeyadi ma moi buni rigamo. 15 Idu Sei ma amiye utari naivo vene di varika vene ma ago gira oteimana vene yaku mina beika buni buni regamo ma mida mida yaku Sei nivakena yava ideri raka nigamadi, “David di tutubena di roka moi odoro ri!” mina veyadiri, bi gubuyo resi 16 nikaiteyadi, “Beika nidedi bi neideisa ba?”✡Ps 8.2
Nikabai reyo, “Yo neideida; ye ya bi bura veyadi ba, ‘Ya yaku mida mida ma kakua yi roka moi odoro rigi oteimaradi’?”
17 Kamini ina vene feresi taoni yakusi Bethany urana diyo. Mina urusa mironari vareyo.
Iesu yaku fuka yabo kiraini niyo
(Mk 11.12–14, 20–24)
18 Uriyaku gorogoro taoni bogasa rauna reyo. 19 Ye idau fuka yabo vesi atafu baeyo, idu iye roena baku resi niyo, “Ya bi toga toga meko ga vare!” Minari maka mina yabo abiye niyo.
20 Ye ini usi dina vene mina vesi tururu regasa nikaiteyadi, “Gokai resi mina fuka yabo bi evade abiye niyo?”
21 Ye nikabai reyo, “Rama ya nida, yi mokena vari gira aesi mokei itu de regedi vonisi, na yaku mina fuka yabo rofu reyaka kana maka de regedi, idu mina omuna rofu ka nigedi vonisi, ‘Ya kaya dadisi moka daidai tora ideri you,’ ma makai vata nigo.✡Mt 17.20; 1 Cor 13.2 22 Ye mokena vari gira aegedi vonisi, beika baika tau rofu usa usa nigedi bi moigedi.”
Iesu di vava di nikaitena
(Mk 11.27–33; Lk 20.1–8)
23 Kamini Sei nivakena yavari dui resi oteimagamori, Sei ma amiye utari naivo vene di varika vene ma tora vene ina rofu baesi nikaiteyadi, “Beika vava dudu mina vegu reisa? Ma kaere yaku mina vava ya maro?”
24 Ma nikabai resi niyo, “Nai nikaitena ka bi yokoi maka. Na nikabai regedi vonisi, ya ka nigida beika vava dudu mina vegu reida. 25 John di babatiso rena di vava bi goinari gutuna baeyo? Oma gutuna ba amiye gutuna?”
Ye iniye iniye nidodi resi niyadi, “Ye ‘Oma gutuna,’ nigifa vonisi, una nikaitego, ‘Ye beika resi ina rofu mokena vari gira de aeyadi?’ 26 Idu ‘Amiye gutuna,’ nigifa vonisi, una bi amiye tau rofu ori resifa, adina ina tau vakoi mokededi John bi Sei di ago niyo amiye yokoi.” 27 Ye nikabai reyadi, “Una una toto.”
Ma niyo, “Na yaku ka makai de ya nigida na bi beika vava dudu mina vegu reida bi.
Uba dubuisa di mokena ago
28 “Ya beika mokededi? Amiye yokoi bi ini mida remanusa amegamadi. Ini ourena mida nesi niyo, ‘Gua nesi waini meko murori moimai re.’ 29 Idu nikabai reyo, ‘Na ura de reida,’ idu gabi ini mokena kero resi neyo. 30 Mina usi ini mida yokoi rofu nesi ouresi niyo kana niyo. Ma nikabai reyo, ‘Baba, negida,’ idu nena de reyo. 31 Goina bi ini baba di ura reyo?”
Ina vene yaku nikabai reyadi, “Ourena yaku.”
Dada Iesu yaku ina vene rofu niyo, “Rama ya nida, fore butu rededi vene ma koa rededi vene yaku siko Sei di ourefeidena amena sanari dui regedi ma ya bi gabi mamo. 32 Adina John bi mokena rorobo di ida ya oteimagika diyo ma ya bi ina rofu mokena vari gira de aeyadi; idu fore butu rededi vene ma koa rededi vene bi mokena vari gira aeyadi. Ma mina ka veyadi usi mokena kero de resi mokena vari gira de aeyadi.✡Lk 3.12; 7.29–30
Waini meko muro nari rena vene di mokena ago
(Mk 12.1–12; Lk 20.9–18)
33 “Mokena ago yokoi neidefo: Yava biyaguna amiye yokoi bi waini meko muro varisi kota mina buru risi waini meko itei rina di kono ruba goesi ota rina vene di fata risi muro nari rena vene be ini nanaka moigika nimasi yava ika oto diyo.✡Is 5.1–2 34 Mina usi butu rena di meda okiyori, ini moimai rei tavoi rededi vene bi muro nari rena vene rofu nifeidesi ini waini meko butu reyadi moiyaganedi. 35 Idu mina moimai rei tavoi rededi vene moi gira reyadi; yokoi bi ubobo reyadi, yokoi bi umuyeyadi ma yokoi bi fore dudu uyadi. 36 Kamini dudusa ini moimai rei tavoi rededi vene be nifeideyo, ouresi kana de, idu gua bi besa, ma muro nari rededi vene yaku ouresi reyadi kana reyadi. 37 Ye gabi koukou bi ini mida nifeidesi niyo, ‘Nai mida bi matagini regedi.’ 38 Idu muro nari rededi vene yaku mida vesi iniye iniye niyadi, ‘Mina bi muro biyaguna amiye nigo. Nesi umuyesi beika baika ini baba yaku ferego bi moinadi!’ 39 Ye moi gira resi waini meko di muro etofarori makusi umuyeyadi.
40 “Mina dada waini meko muro di biyaguna amiye baegasa mina muro nari rededi vene rofu bi gokai beika be rego?”
41 Ina vene yaku nikabai reyadi, “Mina no vene bi umuyei mona resi ini waini meko muro bi nari rededi vene be ini nanaka moigika nimago, ina kaere yaku butu rena meda okigori ini waini meko magedi.”
42 Iesu niyo, “Ya bi toga Sei di agori bura veyadi ba?✡Ps 118.22–23
‘Yava akuna vene moi kekevata uyadi fore
bi yava moi gira redo fore iniye niyo.
Mina bi Varika amiye yaku reyo;
ma uni nemokori bi buni vayavaya!’
43 “Mina dada ya nida, Sei di ourefeidena amena sana bi ya rofu moi etagae risi gagani vene yokoi mago kaere yaku ini vegu buni rebigedi. 44 Ma kaere mina fore fafau keto rego bi uratoku vau rego, ma mina fore kaere fafau yarego bi mina amiye foyoma rego ma budoka nigo.”§Bura bedakai nanaka 44 nufa de (Lk 20.18 baku re).
45 Sei ma amiye utari naivo vene di varika vene ma Pharisee vene yaku ini mokena ago neidegasa diba niyadi ina vene fafau nigamo, 46 ye moi gira regika ida maina reyadi, idu amiye tau gade rofu ori reyadi, mokegamadi ina bi Sei di ago niyo amiye dada.

- Matthew
- <
- 21
- >

*21:1: Bethphage; bura bedakai Bethsphage nufa.

†21:4: Bura bedakai ka tau nufa.

✡21:5: Zech 9.9

‡21:9: roka moi odoro ri: Greek agori mina bi hosanna.

✡21:9: Ps 118.25, 26

✡21:13: Is 56.7; Jer 7.11

✡21:16: Ps 8.2

✡21:21: Mt 17.20; 1 Cor 13.2

✡21:32: Lk 3.12; 7.29–30

✡21:33: Is 5.1–2

✡21:42: Ps 118.22–23

§21:44: Bura bedakai nanaka 44 nufa de (Lk 20.18 baku re).

© 2011-2016 Wycliffe Bible Translators, Inc.