- Colossae vene
- <
- 4
- >

4
1 Ourefeidena vene, yi moimai rei tavoi rededi vene rofu beika bi buni ma rama mafa, yi Ourefeidena amiye omari amedo mina ya ya diba dada.✡Eph 6.9
Ni mama rena ago
2 Nari rei mona renari, buni tora gade mana dudu toga toga usa usa nibifa. 3 Resi mina ituari una dada ka usa usa nibifa, ye Sei yaku ini ago rofu biri eboka reyaine, ye makai Keriso di sui ago niokugida; mina dada, seini dudu ka na misi diburari aeyo. 4 Ya usa nibifa bi na gokai mina ago nigida kana, makai ni mona mona regida.
5 Mokena vabara dudu ekalesia vene de, ina fafau ya kaya ya kaya reremama rorobo resi meda yasa amedediri, vegu buni rei mona rebifa.✡Eph 5.16 6 Ramena yaku iruku moi guta redo kana, yi ago toga buni tora gade dudu niyagane, ye ya bi amiye neinei ini ago gokai nikabai regi diba niyagane.
Metona yuata nina sina
7 Tychicus yaku nai beika baika tau noibanu ya nioteimago. Ina bi uni uka masifa dubuini ma vegu rama rena naivo redo amiye ma Varika amiye di moimai rei tavoi rena amiye kana unasa auta redo.✡Acts 20.4; 2 Tim 4.12✡Eph 6.21–22 8 Makai dada ya rofu nifeidegida—una gokai resifa ya*ya; bura bedakai ina...niyaine nufa. diba niyagane ma ina yaku yi uka egira reyaine. 9 Ina bi Onesimus sa, kaere bi uni vegu rama rena uka masifa dubuini ma ya auta redo amiye yokoi. Ina roada yaku beika baika tau noibanu minari vata niyadi, mina ya nioteimagedi.✡Phlm 10–12
10 Aristarchus, nai dibura asini, ma Mark, Barnabas di meraini, ina roada yaku yuata ya nifeidededi. (Ye Mark dada ago gira moiyadi bi bae negori, bi afei dui reyaganedi.)✡Acts 12.12, 25; 13.13; 15.37–39; 19.29; 27.2; Phlm 24 11 Ma Joshua, kaere ka ini roka Justus vo nidedi, ina ka yuata ya nifeidedo. Mina maka bi Jew vene Sei di ourefeidena amena sana rofu, nai auta rena moimai rededi vene di fogori. Ina yaku na moi aedeyadi.
12 Epaphras, Iesu Keriso di moimai rei tavoi redo amiye, kaere bi yi amiye yokoi, yuata ya nifeidedo. Ina toga toga ini usa usa ninari ya dada duro redo, ye Sei di ura tau noibanu diba ni vau resi tora ninari, are rei gira reyagane.✡Col 1.7; Phlm 23 13 Adina, ina dada niokuda ina yaku ya ma Laodicea ma Hierapolis ri amededi vene rofu moimai gira regamo. 14 Luke, uka maida gauka dogo amiye, ma Demas yuata ya nifeidededi.✡2 Tim 4.10, 11; Phlm 24
15 Laodicea ri usika ourena ma Nympha ini yavari ekalesia venesa vakoi nai yuata mafa. 16 Mina bura yi vene rofu vesi nigori, Laodicea di ekalesia vene rofu ka vesi nifa; ma Laodicea gutuna bura ka vesi niyagane. 17 Resi Archippus nioteimafa, “Varika amiye di naivo rena moiyo, mina bi vesi rei vau re.”✡Phlm 2
18 Na Paul, nai vana dudu mina yuata sina bura reida. Ago buni dada na diburari seini dudu ameida mokefa! Buni tora gade bi yasa.†Bura bedakai ka Rama nufa.

- Colossae vene
- <
- 4
- >

✡4:1: Eph 6.9

✡4:5: Eph 5.16

✡4:7: Acts 20.4; 2 Tim 4.12

✡4:7: Eph 6.21–22

*4:8: ya; bura bedakai ina...niyaine nufa.

✡4:9: Phlm 10–12

✡4:10: Acts 12.12, 25; 13.13; 15.37–39; 19.29; 27.2; Phlm 24

✡4:12: Col 1.7; Phlm 23

✡4:14: 2 Tim 4.10, 11; Phlm 24

✡4:17: Phlm 2

†4:18: Bura bedakai ka Rama nufa.

© 2011-2016 Wycliffe Bible Translators, Inc.